Nõukogu otsus,

22. detsember 1994,

pooljuhttoodete topoloogia õiguskaitse laiendamise kohta Maailma Kaubandusorganisatsiooni liikmesriikidest pärit isikutele

(94/824/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 16. detsembri 1986. aasta direktiivi 87/54/EMÜ pooljuhttoodete topoloogia õiguskaitse kohta, [1] eriti selle artikli 3 lõiget 7,

võttes arvesse komisjoni ettepanekut

ning arvestades, et:

Maailma Kaubandusorganisatsiooni asutamisleping (edaspidi "WTO leping") on allakirjutatud ühenduse nimel; WTO lepingule lisatud intellektuaalomandi õiguste kaubandusaspektide leping (edaspidi "TRIP-leping") sisaldab intellektuaalomandi õiguste kaitsmise kohta üksikasjalikke sätteid, mille eesmärk on rahvusvaheliste käitumisnormide kehtestamine kõnealuses valdkonnas, et edendada rahvusvahelist kaubandust ja vältida kaubanduse moonutamist ning erimeelsuste tekkimist intellektuaalomandi piisava ja tõhusa kaitse puudumise tõttu;

selleks et tagada kõikide ühenduse asjaomaste õigusaktide täielik vastavus TRIP-lepinguga, peab ühendus võtma oma kehtivate intellektuaalomandi kaitsmist käsitlevate õigusaktide suhtes teatavaid meetmeid; mõnel juhul nõuavad kõnealused meetmed ühenduse õigusaktide parandamist või muutmist; samuti nõuavad need meetmed kehtivate ühenduse õigusaktide täiendamist;

direktiiv 87/54/EMÜ käsitleb pooljuhttoodete topoloogia õiguskaitset; TRIPS-lepingu artiklites 35-38 on sätestatud WTO liikmete kohustused seoses mikrolülituste topoloogia kaitsega; TRIPS-lepingu artikli 1 lõike 3 ja artikli 3 kohaselt peab ühendus tagama, et kõigi ülejäänud WTO liikmesriikide kodanikele pakutakse sellist kaitset ja nende suhtes kohaldatakse siseriiklikku korda; seepärast tuleb laiendada direktiivi 87/54/EMÜ kohast kaitset WTO liikmesriikide kodanikele ilma igasuguste vastastikkuse nõueteta; selleks on otstarbekas kasutada direktiivi artikli 3 lõikes 7 sätestatud korda,

ON VASTU VÕTNUD JÄRGMISE OTSUSE:

Artikkel 1

Liikmesriigid laiendavad direktiivi 87/54/EMÜ kohast pooljuhttoodete topoloogiate õiguskaitset järgmiselt:

a) füüsilisi isikuid, kes on WTO lepingu liikmesriigi kodanikud või kes elavad sellise riigi territooriumil, koheldakse nagu oleksid nad liikmesriigi kodanikud;

b) juriidilisi ja füüsilisi isikuid, kellel on WTO lepingu liikmesriigi territooriumil topoloogiate loomiseks või mikrolülituste tootmiseks tegelik ja toimiv tööstus- või kaubandusettevõte, koheldakse nagu juriidilisi või füüsilisi isikuid, kellel on tegelik ja toimiv tööstus- või kaubandusettevõte liikmesriigi territooriumil.

Artikkel 2

1. Käesolev otsus jõustub 1. jaanuaril 1995.

2. Käesolevat otsust kohaldatakse alates 1. jaanuarist 1996.

3. Nõukogu 9. oktoobri 1990. aasta otsus 90/150/EMÜ pooljuhttoodete topoloogia õiguskaitse laiendamise kohta teatavatest riikidest ja teatavatelt territooriumidelt pärit isikutele [2] asendatakse alates käesoleva otsuse kohaldamise kuupäevast, kuivõrd see käsitleb direktiivi 87/54/EMÜ kohase kaitse laiendamist WTO lepingu liikmesriikidele või nende territooriumidele.

Artikkel 3

Käesolev otsus on adresseeritud liikmesriikidele.

Brüssel, 22. detsember 1994

Nõukogu nimel

eesistuja

H. Seehofer

[1] EÜT L 24, 27.1.1987, lk 36.

[2] EÜT L 258, 17.10.1990, lk 29. Otsust on muudetud otsusega 93/17/EMÜ (EÜT L 11, 19.1.1993, lk 22).

--------------------------------------------------